უილისტონის ტბა
უილისტონი (ინგლ. Williston Lake) — წყალსაცავი ბრიტანეთის კოლუმბიის პროვინციის ჩრდილოეთში, კანადაში. უილისტონი იკავებს მდინარე პის-რივერის აუზს და მდებარეობს ზღვის დონიდან 671 მ სიმაღლეზე. ფართობი — 1761 კმ², მოცულობა — 74 კმ³. სიგრძე — 251 კმ, სიგანე — 155 კმ. საშუალო სიღრმე — 43,3 მ, უდიდესი სიღრმე — 166 მ. უილისტონი წარმოქმნის სამ ყურეს: მდინარე პის-რივერის ყოფილ კანიონში და მდინარეების ფინლისა და პარსნიპის ხეობებში. უილისტონი ბრიტანეთის კოლუმბიის უდიდესი წყალსაცავია. იგი იკვებება მრავალი დიდი და პატარა მდინარით. უილისტონის ტბა შეიქმნა 1968 წელს, როდესაც პის-რივერზე მწყობრში ჩადგა ბენეტის კაშხალი. სანაპიროებზე შექმნილია რამდენიმე პროვინციული პარკი.